62019TJ0169_RES
Asia C-169/19
Style & Taste, SL
vastaan
Euroopan unionin teollisoikeuksien virasto
Unionin yleisen tuomioistuimen tuomio (laajennettu kymmenes jaosto) 2.6.2021
EU-tavaramerkki – Mitättömyysmenettely – EU-tavaramerkiksi rekisteröity kuviomerkki, joka esittää poolon pelaajaa – Aikaisempi kansallinen malli – Suhteellinen mitättömyysperuste – Asetuksen (EY) N:o 40/94 52 artiklan 2 kohdan d alakohta (josta on tullut asetuksen (EU) 2017/1001 60 artiklan 2 kohdan d alakohta)
EU-tavaramerkki – Luopuminen, menettäminen ja mitättömyys – Suhteelliset mitättömyysperusteet – Tavaramerkin käyttö, joka voidaan kieltää muun aikaisemman oikeuden nojalla – Teollisoikeus – Poolon pelaajaa esittävä kuviomerkki – Aikaisempi kansallinen malli
(Neuvoston asetuksen N:o 40/94 52 artiklan 2 kohdan d alakohta)
(ks. 25–32 kohta)
Tiivistelmä
The Polo/Lauren Company LP sai Euroopan unionin teollisoikeuksien virastolle (EUIPO) 29.9.2004 jätetyn hakemuksen johdosta rekisteröinnin EU-tavaramerkille, joka on poolon pelaajaa esittävä kuviomerkki. Tavaramerkki rekisteröitiin 3.11.2005.
Style & Taste, SL teki 23.2.2016 asetuksen N:o 40/94 (
1
) 52 artiklan 2 kohdan d alakohdan (
2
), jonka mukaan EU-tavaramerkki julistetaan mitättömäksi, jos tämän tavaramerkin käyttö voidaan kieltää aikaisemman teollisoikeuden perusteella, nojalla riidanalaisen tavaramerkin mitättömäksi julistamista koskevan vaatimuksen. Mitättömyysvaatimuksensa tueksi se vetosi espanjalaiseen malliin, joka oli rekisteröity 4.3.1997.
Koska sen mitättömyysvaatimus hylättiin 7.1.2019 tehdyllä EUIPO:n viidennen valituslautakunnan päätöksellä sillä perusteella, että aikaisemman mallin rekisteröinti oli päättynyt 22.5.2017, Style & Taste nosti unionin yleisessä tuomioistuimessa kanteen, jossa se vaati kyseisen päätöksen kumoamista.
Unionin yleinen tuomioistuin katsoi tuomiossaan ensimmäistä kertaa, että asetuksen N:o 40/94 52 artiklan 2 kohtaan perustuva EU-tavaramerkin mitättömäksi julistamista koskeva vaatimus on hylättävä, jos tämän tavaramerkin käytön kieltämisen edellytykset eivät enää täyty päivänä, jona EUIPO lausuu tästä vaatimuksesta. Näin ollen se hylkäsi kanteen.
Unionin yleisen tuomioistuimen arviointi asiasta
Unionin yleinen tuomioistuin muistuttaa aluksi, että asetuksen N:o 40/94 säännöksiä on tulkittava ottamalla huomioon periaate, jonka mukaan aikaisempi oikeus on etusijalla myöhemmin rekisteröityihin tavaramerkkeihin nähden.
Tämän jälkeen unionin yleinen tuomioistuin toteaa yhtäältä, että preesensin käyttö asetuksen N:o 40/94 52 artiklassa viittaa siihen, että EUIPO:n on tarkistettava, että edellytykset EU-tavaramerkin julistamiselle mitättömäksi tämän säännöksen nojalla täyttyvät päivänä, jona se lausuu mitättömyysvaatimuksesta. Toisaalta unionin yleinen tuomioistuin korostaa, että asetuksen N:o 40/94 suhteellisia mitättömyysperusteita koskevien muiden säännösten systematiikasta ja erityisesti sen 56 artiklan 2 kohdasta ilmenee, että mitättömyysvaatimus on hylättävä, jos on varmuudella osoitettu, että ristiriita aikaisemman EU-tavaramerkin kanssa on lakannut mitättömyysmenettelyn päättyessä.
Näin ollen unionin yleinen tuomioistuin katsoo, että asetuksen N:o 40/94 52 artiklan 2 kohdan d alakohdassa tarkoitetun aikaisemman teollisoikeuden haltijan on osoitettava, että se voi kieltää riidanalaisen EU-tavaramerkin käytön paitsi tämän tavaramerkin hakemis- tai etuoikeuspäivänä myös päivänä, jona EUIPO lausuu mitättömyysvaatimuksesta. Nyt käsiteltävässä asiassa unionin yleinen tuomioistuin toteaa, että Style & Taste ei ole väittänyt eikä varsinkaan osoittanut, että Espanjan oikeuden mukaan EU-tavaramerkin käyttö olisi mahdollista kieltää sellaisen espanjalaisen mallin perusteella, jonka rekisteröinti on päättynyt. Näin ollen se katsoo, että riidanalaisen tavaramerkin käyttöä ei voitu enää kieltää sen aikaisemman mallin nojalla, johon Style & Taste on vedonnut riidanalaisen päätöksen tekopäivänä.
(
1
)	Yhteisön tavaramerkistä 20.12.1993 annettu neuvoston asetus (EY) N:o 40/94 (EUVL 1994, L 11, s. 1), sellaisena kuin se on muutettuna (korvattuna Euroopan unionin tavaramerkistä 26.2.2009 annetulla neuvoston asetuksella (EY) N:o 207/2009 (EUVL 2009, L 78, s. 1), sellaisena kuin tämä asetus on muutettuna Euroopan unionin tavaramerkistä 14.6.2017 annetulla Euroopan parlamentin ja neuvoston asetuksella (EU) 2017/1001 (EUVL 2017, L 154, s. 1)).
(
2
)	Asetuksen N:o 40/94 52 artiklan 2 kohdan d alakohta (josta on tullut asetuksen 2017/1001 60 artiklan 2 kohdan d alakohta).